khistorydata/jeongjo-sjw-relations huggingface dataset:
정조 21년 · 강
命來二十一日輪對當次人受點後日次待令
정조 21년 · 강
遞承旨李晩秀以洪明浩洪義榮爲承旨尋遞以李城輔睦萬中代之竝前望也
정조 21년 · 목
敎曰承旨中雜科進去承旨許遞與未差之代前望單子入之待下批牌招察任○政院以明浩資是嘉善義榮乃是嘉義座次有違格例啓稟敎以竝許遞
정조 21년 · 강
遞承旨金勉柱閔昌爀以呂善亨崔▣代之前望也
정조 21년 · 목
勉柱等不爲仕進也
정조 21년 · 강
遞差承旨申鳳朝推承旨李肇源以李秀夏代之前望也
정조 21년 · 목
敎曰擧行駭然當該承旨遞差入侍承旨推考前望單子之待下批牌招察任○政院以萬中善亨▣秀夏等俱年限已過啓稟竝敎以牌招
정조 21년 · 강
命永平縣令朴齊家除朝辭給馬下送
정조 21년 · 목
敎曰衣幣香燭地方官當爲陪進而永平縣令以沿路守令辭朝云除朝辭給馬星火趁期下去事嚴飭
정조 21년 · 강
命五衛將文臣堂上年老人中擬入
정조 21년 · 목
兵曹啓言五衛將崔弘毅具錫夏俱以身病呈狀乞遞請竝改差允之敎以文臣堂上年老人中未經五衛將人此代擬入而如有當遞人作窠擬入而下批之人又或有在外人其人卽爲改差其代亦以未經五衛將人擬入爲其資歷有此下敎則老人之事何可知乎須卽檢擬爲可以此知悉擧行
정조 21년 · 강
命在外敦寧都正張聖佐改差今日政差出仍飭文科陞資未經實職者及未經僉知五衛將者令該曹次次收用
정조 21년 · 목
敎曰近每朝朝目接李斌姓名於巡將望以其年老雖不得頻點而試考官案甲戌之科甲寅陞資其後堂上實職無懸註者近來用人之搜羅遠人姑無論竝與姓名三字之四五十年案籤生毛者一未照擬豈不駭然在外敦寧都正張聖佐改差今日政差出文科陞資而只經五衛將而未經實職者及未經僉知五衛將者令該曹書入當科次次收用無若李斌之特煩飭敎○敎曰因李斌抄啓巡將事今日雖有飭敎而如李斌者又更有幾人未可知文臣堂上未霑實職之人此啓目加抄事分付兵曹
정조 21년 · 목
以韓致應爲校理柳相祚爲副校理趙德潤洪樂游爲修撰李書九爲工曹參判
정조 21년 · 강
以尹永僖爲副修撰前望也仍命敍用
정조 21년 · 목
政院以永僖方在罷散啓稟敎以敍用
정조 21년 · 강
遞工曹參判李書九仍命今日政差出
정조 21년 · 목
以李秉鼎爲大司憲權之彥爲工曹參判
정조 21년 · 강
大司憲李城輔縣道陳疏辭職賜批仍命地方官傳諭
정조 21년 · 목
疏略曰玆者憲職除旨忽降於意慮之外復有招徠之命其所蒙被寵章如此其極驚惶懍惕若隕淵谷竊伏念秋淸日涼講席方開此時寮寀不容暫曠臣久叨左右之班徒切陪侍之願而癃陋之收承膺無路義分都虧鈇銊是竢然其悉暴情實仰希矜憐之懷則未嘗少弛也夫欲寡其罪凡物之恒情臣雖至愚不昧於此祗緣資性駑下知識空疏重以風眩虛損殆近失心修飭之工全未用力自少及今無一善狀乃以盜竊欺謾貽羞朝紳而顧其不肖之實無所逃於日月之明特以臣爲世祿遺裔濫叨殊遇過加㴠容每施之以不敢當之異數苟使臣夙夜悚慄杜門念咎感發於興勸之聖意薰陶於作成之至化澡瀹心身親近簡編幸至於可齒於平人則雖永蟄田間莫效犬馬之忠庶幾少贖其欺天之辜而病勢漸痼神精盡消耿耿宿志終未能遂孤負隆眷莫過於此其不宜滓穢講綴臣所自量已熟而風憲之長責任甚重況此格外通擬出於聖簡尤是古今稀闊之典若臣者旣無一分對揚之望則其安敢曠日虛帶以妨賢路哉伏乞亟遞諸職仍治臣罪批以前批先數敦召政待秋涼今則秋涼已久此時登途似不至爲難所以都憲知申次第有除命且況皆由特旨其所招徠尤不可不愈勤而彌篤期欲必致卿若念此豈待予言之諄複乎卿須安心卽起幡然上來肅命於新授知申之任仍命此批答令地方官傳諭于知申
정조 21년 · 강
命時囚韓師鎭刑配禁錮李萬榮考律勘放
정조 21년 · 목
義禁府啓言光陽前縣監韓師鎭口招以爲渠待罪該縣時適値壬癸連凶道內流乞甚多或以其父母之病自賣其身或賣其也傳奴婢故依救活例給價買得及其遞歸願從隨來者爲三十五名而其中奴三口婢一口順天人奴婢也奴四口婢十三口順天興陽海南求禮光陽等地流丐而以其活父母而自賣者也其餘男七口女七口俱是買來奴婢之父母同生其中五口則以流丐無依自願隨來又有同鄕人金翊漢適到本邑買來二口婢而其父母隨來通以計之合爲三十九名還鄕後加平本官鄭殷祥請買童婢故許賣自賣婢一口矣當初買得之時從其願俱給準價而不能使歉歲顚壑之民安其本土妄自率來自速罪戾萬死無惜云所當請刑而曾經都總都事請上裁敎以身居分憂之任者凡係字恤之節尤當致意於歉歲忽爲此前後所未聞之販買民口勒爲奴婢之悖擧虐政是誠是可忍也孰不可忍也荒歲饑氓設欲自鬻其身名以官長焉敢生心於利其竇而賭其售乎比之尋常壓良其罪不趐百倍況自其口自首者爲三十九名之多則其外隱漏又不知爲幾十名縱有他奴婢之間雜願賣不須論此多彼寡近來國綱雖曰解弛爲守令而不知守出奉令之意肆犯似此罪科寧不痛惡之甚乎爲先嚴刑一次該道遠地勿限年定配仍施禁錮之典旣聞之後何拘其間之寄蹤着跡乎令畿湖道臣押付或區處後狀聞光陽若此他道亦是反隅豈非廟堂之嚴加察飭者乎竝爲知悉又啓言泰川縣監李萬榮原情以爲縣內民車以才發告內其兄德才爲其妻娚安東伊所打竟至致命屍身則卽日埋置云卽爲馳往其所埋處見之則聚土以覆初非葬埋之狀故但知暄節之屍易致腐敗檢驗之急難容晷刻果於卽地開檢則痕損狼籍實因明的據此實狀依例報司土壠雖異於永埋開檢之前不先報營莫非渠生疏昏謬之罪云所當請刑而曾經侍從請上裁敎以考律區別功議草記勘放
정조 21년 · 강
咸鏡監司李鼎運以東堂文科榜目馳啓
정조 21년 · 목
居首疑次上幼學金聖灝賦三下幼學金最重
정조 21년 · 강
命御定册子印役時匠人十名以戶料兵布取用唱準一體磨鍊
정조 21년 · 목
檢校待敎沈象奎啓言御定册子印役時今番則當有闊狹且有匠手加數使役印出限二十日戶料兵布依例磨鍊分付事下敎矣匠人十名以戶料兵布例限二十日取用事請分付戶兵曹從之敎以唱準亦有前例一體磨鍊事分付
정조 21년 · 강
命駕過十邑校卒試射放入格人施賞有差
정조 21년 · 목
敎曰今番幸行時駕過十邑校卒試射放時廣州將校閑良池得永柳葉箭邊四中直赴殿試前別將梁宗海柳葉箭邊三中直赴會試富平將校閑良金鼎三柳葉箭邊三中直赴會試○別單水原將校守堞軍官出身金再鍾貫一中邊一中出身李萬實邊二中各米三斗知彀官嘉善崔致驥等二人竝貫一中各米二斗前銜出身白光信等十二人竝邊一中各米二斗軍兵捕卒文德金鳥銃邊二中米二斗右司右哨軍朴者斤乭等二名竝貫一中中司左哨軍金於仁老美等七名竝邊一中各米一斗廣州將校閑良池得永柳葉箭邊四中直赴殿試前別將梁宗海邊三中直赴會試司果鄭之仁等二人竝貫一中邊一中閑良姜弼柱等五人竝邊二中各米三斗李始天等二人竝貫一中折衝柳涑等八人竝邊一中各米二斗軍兵姜順得鳥銃貫一中邊一中米二斗李順得等三名竝邊一中各米一斗富平將校閑良金鼎三柳葉箭邊三中直赴會試折衝金時成等二人竝邊二中各米三斗出身金宗才貫一中閑良朴春燁等五人竝邊一中各米二斗軍兵良人安希福鳥銃貫一中千米奉等八名竝邊一中各米一斗南陽將校司果朴漢輝等三人竝邊二中各米三斗閑良白慶恒等二人竝貫一中折衝洪允德等十一人竝邊一中各米二斗軍兵良人池龍成鳥銃邊二中米二斗姜德成貫一中金斗土里等五名竝邊一中各米一斗仁川將校閑良朴就大柳葉箭邊二中米三斗金好千貫一中司果河道淑等八人竝邊一中各米二斗軍兵良人金巨福鳥銃邊一中米一斗金浦將校閑良金快福等二人柳葉箭貫一中邊一中朴宗億等五人竝邊二中各米三斗李福介等七人竝貫一中出身趙才奉等三十八人竝邊一中各米二斗軍兵良人高長孫等二名竝邊一中各米一斗安山將校閑良金光世柳葉箭邊二中米三斗金才文貫一中李世大等十人竝邊一中各米二斗軍兵良人姜次乭鳥銃貫一中石福乭等三名竝邊一中各米一斗陽川將校閑良金順才柳葉箭貫一中邊一中金慶文等二人竝邊二中各米三斗李信輝等六人竝貫一中文春興等十三人竝邊一中各米二斗軍兵良人田興福等二名鳥銃竝貫一中池興大等二名竝邊一中各米一斗始興將校閑良金慶文等二人柳葉箭竝貫一中韓一大等十二人竝邊一中各米二斗軍兵良人金福述鳥銃貫一中邊一中米二斗林老迪等五名竝邊一中各米一斗果川將校折衝金光宇等五人柳葉箭竝邊一中各米二斗軍兵良人柳所獨等三人鳥銃竝邊二中各米二斗金光福貫一中裵完才等七名竝邊一中各米一斗
정조 21년 · 강
命廣州災結二十九結零依狀請劃給
정조 21년 · 목
備局啓言卽見廣州留守洪檍狀啓則以爲今年本府農形可謂樂歲別無災損而通計未移覆沙合爲三十九結四十一負一束地部劃六十結外不足災二十九結四十一負一束特許加劃事請令廟堂稟旨分付矣今此加請災結比昨年有減無加極其精約請特爲依狀請許施從之
정조 21년 · 강
召見坐直承旨李肇源于便殿
정조 21년 · 목
予曰婦人轎之馱病雖與濫乘有間若此則又豈無眞箇濫乘者乎守令不畏朝令莫若近月道伯之顧藉顏私亦莫甚於近日日前賓對日酬應果過慮乎惜乎廟堂之臣近於朱夫子所謂和泥之病痛更下傳敎嚴飭法涉於屑越以此筵敎錄送于大臣枚擧關飭諸道如是嚴飭之後不可無考察之擧御史備郞間抽栍摘奸掩置之道伯無異故犯當者姑舍是道伯卽其地定配以勵朝綱斷不可已道臣之守法與否先此亦豈無涇渭而姑不提敎第令關飭
정조 21년 · 강
海西慰諭御史呂駿永以被災民人等蠲恤諸條馳啓
정조 21년 · 목
敎曰海西繡啓來到再明日次對進定於今日
정조 21년 · 강
召見大臣備堂及前黃海監司徐邁修李泰永于誠正閣
정조 21년 · 목
予曰海西慰諭御史狀啓來到其別單不可不卽爲回啓故次對進定於今日詣闕時已與諸宰相閱爛商否右議政李秉模曰諸宰則未及編看繡啓矣予曰曾經海伯諸臣使之入侍爲其習知民情欲爲隨事周諮也別單更使詳閱可也予又曰殷連兩邑中必有身家漂頹而田畓則不被災田畓墊沒而身家則不被災者此外九邑面里亦豈無身家漂頹田畓被災之不下於殷連處乎甲寅年三南面坔分等虛實相蒙之弊向筵亦己論之今者海西之分數停退及各穀代捧須消詳分定然後當有實效方待道伯年分狀之上來而道伯亦甚生疏停退代捧之無等分若又如軍布通一道代錢之請則豈成說乎若果民情遑急則通一道代錢亦何不可而八方之民均是吾民目今兩南之歉荒不下於海西則兩南之所不請何可獨施於海西有違朝家一視之意乎今者停退與代捧亦當區別分數均施蠲免無此疆爾界之別然後實惠可以下究窮民可以紓力矣大抵停退代捧竝行事件耶邁修曰太保事實爲海民切骨之冤一民之役若逢歉歲則殆過六七兩比諸他軍丁三倍其費誠可矜矣泰永曰臣之待罪海西時以保米事年前修啓時陳聞兩年則以純錢代捧蒙允而其後之米變爲太臣亦不能知其在於何年而聞以六斗米換作十二斗太實是海民之至冤云矣予曰京畿則各營門保米及宮房納皆以代錢先朝丙申察民隱御史還朝後特命定式矣民始曰畿邑則無漕船故無以米來納處矣予曰汪濟屯牛初非以牛隻分給者也所授者錢而責以牛稅又責其三年之字長者已不成說而今此繡啓中以兒犢價計定八兩分徵於民云者亦豈救弊之政乎御營大將李漢豊曰行之屢年猝難革罷而八兩之價亦云廉矣予曰牛稅之徵亦已多年若計當初所給之價其所已捧不啻倍簁矣雖八兩錢豈可勒徵於民乎且此不過一屯監之失利朝家旣聞之後豈可一任其白徵不思所以一切革罷乎邁修曰屯牛之弊果如御史之言而如欲革罷則其中之有牛者亦必渾入蕩減中恐涉過當矣予曰耕墾者皆牛也海西之牛豈皆是禁營錢所買之牛乎到今年久之後推以牛隻必無見存之理旣聞其弊不如因此革之矣民始曰驛田之願爲改量非特海西諸路亦然此則無他位田皆有結卜之定數而川浦永災之地無處不然故若爲改量則必欲推結卜原定數故也朝家豈有閒土充給其多年永災之結卜乎此決不可許者也予曰舊還分排事年前故右相以最久年條請捧而右相則以最近條爲請矣民始曰司僕馬喂養之穀雖姑依前會減而故失贖錢各邑必無來納之理惠廳亦無出給之事矣予曰前此則司僕所謂卜馬名存實無每當幸行皆貰私馬貰馬之費責之貢人爲弊不些矣自故相之爲提擧馬政多有修擧今年則不用貰馬馬尙有餘此蓋見人存政擧之一端每事皆存心於釐革着力於修擧則何事不成乎兵曹判書李祖源曰禁軍習操每朔十八日爲定日而訓鍊院節目姑未啓下故不得入稟矣予曰大抵禁軍元無出外私習之例每於訓鍊院爲之中間因一將臣所奏移場于弘濟院此是禁營兼管時半出半留可成習操也今於分營之後騎步無以相配不成陣伍之體此合有商量者故節目之所以姑未啓下也出與諸將臣爛商後筵更奏可也
정조 21년 · 강
命海西被災民人還布分等停蠲仍飭殷栗長連兩邑民戶安接土地還闢依關東杆城例每年登聞又命殷栗長連沙覆水墊起墾處抄出結數別成册子分置營邑及地部俾作按年出稅之地長淵豊川所在禁營太保今年姑令以錢代納御營廳所管注濟屯牛分付該營査實蕩滌使行時海西列邑乾價輸送及道內驛位田打量竝置之
정조 21년 · 목
右議政李秉模啓言此海西被災九邑慰諭御史呂駿永狀啓也以爲漂頹中六百七十二戶分其稍實之次貧殘尤甚四名色而稍實七十八戶還穀五分一停退之次一百六十九戶四分一停退無還而有身布者限明秋停退貧殘二百四十四戶還穀三分一停退身布則蠲減尤甚一百八十一戶還穀折半停退身布蠲減事請令廟堂稟處被災邑中殷栗長淵爲最尤甚兩邑民事誠極悶然先令道臣講究安集之方條列登聞擧行爲宜云矣繡衣親奉慰諭之命遍察漂頹民戶有此區別登聞其在仰體德意之道有難靳持依所請施行之意分付該道至於殷栗長連兩邑奠安之方請令道臣深究爛商條列以聞後稟處敎曰前海伯各陳所見前黃海監司徐邁修曰抄戶事御史必有料量殷栗長連兩邑事姑待年分狀啓上來似好矣前黃海監司李泰永曰繡啓中抄戶分等實爲目前緊務而兩邑民事道臣必有料量姑待道啓似宜矣秉模曰諸議別無參差請依此施行分等停蠲事依爲之敎以殷栗長連兩邑之邑事民情若不別般矯捄蘇單何以成樣枝梧乎嚴飭道臣另具意見斯速論理狀聞而一番狀聞循例回下之後更或抛置則以今俗習之懶惰豈有鎭長着力眞箇復舊之理乎況兩邑其小如斗其窄如升營邑之臣苟欲致意不期數年自當反勝於被災之前民戶之安接土地之還闢依年前關東杆城例每年冬修正一册具狀啓登聞以復舊爲限萬一不謹致有現發於繡衣之行當該道臣禁錮守宰拿致王府決杖邊遠定配各別措辭嚴飭又啓言取見其別單則其一被災諸邑中擇其尤甚之次面里還穀中或許分數停退或捧相當代穀事也本道若干邑被災非因雨水之過多卽由於沙汰之故一邑之內雖咫尺之間不被災處不至告歉決不可混施停免罔念嗣歲之計如長連殷栗豊川長淵等尤甚邑之尤甚面里還穀三分一停退之次面里四分一以相當穀代捧待明年還作本色爲宜而漂頹戶雖因繡啓以還穀自折半至五分一分等停退之意纔已覆奏而若其漂頹中稍實之次戶之居在尤甚邑尤甚面里者其所停退反不及於非漂頹而居在該面里者所停三分一之數此等戶則一體以三分一停退施行之意請分付從之敎以雖非尤甚邑九邑中必有尤甚面里此等處亦許代捧秉模曰雖非尤甚邑九邑中如有尤甚面里亦許代捧事伏奉批旨矣此亦以四分一代捧之意請分付從之又啓言其一被災九邑又値無前之綿災砲保以純錢代納各營軍布兵曹價布一體代捧事也向因臣之所奏及有司堂上兵判所奏伏奉砲保純木其勢似難許令分等代捧兵曹各營軍布亦令分等代捧之敎卽已行會矣砲保之許令分等旣出特恩兵曹價布各營軍布之分等代捧各衙門價布之純錢莫非曠蕩之典今無可以更爲稟處者矣敎以尤甚邑砲保事特許純錢又啓言其一殷栗長連良田沃土擧入墊沒之中而陳田起墾限三年出稅法典所載依此納稅之意申飭勸耕事也陳田起墾之限三年出稅雖曰法典卽指降續之謂也若以小小沙覆水墊之處謂以勸耕一竝許之以限年之稅則冒濫之弊恐難勝言先令邑宰躬審其形止若有沙礫堆積畛域破鑿不可不多費人力漸次起墾之處則抄出結卜之數別成册子分置營邑亦以一件報于地部以爲按年出稅之地從之敎以旣有每年條列錄出一册登聞之下敎者此一款雖欲不謹得乎大抵修啓以復舊爲期則今雖降續其所復舊焉敢遲緩乎以此意各別嚴飭又啓言其一長淵豊川兩邑禁衛營太保依他軍保例作錢上納更定節目事也俄聞曾經禁將之言則本是米保而年前換作太保比諸米保可謂太歇矣永作代錢初非可議而今年兩邑則自當別論姑令以錢代納自明年以後依前還作米保或有不得不代錢之時則道臣往復該營該將臣經稟後施行似好請以此分付該道及該營門從之又啓言其一御營廳所營汪濟屯牛價以兒牛價作錢上納更不得放債於平民事也屯牛之弊每患末梢之如此而流來屯牛亦不必全數發賣請分付該營量宜減數以除目下之弊敎以繡單旣云皮不存之物則必皆旣歸焉有下款之更請作錢蕩滌未免首尾之橫決旣聞其無牛何可勒徵牛價乎分付該營査實蕩滌後單記俾除民害而果然除弊與否令道臣詳査如有違越者屯監嚴治事分付御營廳啓曰本廳所管長淵汪濟屯牛隻事因慰諭御史呂駿永別單有査實蕩滌之命矣本屯所在屯牛都數今爲八十二隻而果是名存實無多有民弊故一竝燒案蕩滌後聚民人詳細曉諭之意當該地方官長淵縣監處發關知委秉模又啓言其一本道使行時列邑出站卽是他道所無之弊卽令各邑輸送乾價於主站官事也曾因冬至副使李在學所啓以乾價輸送事筵稟行會矣臣於自關西歸路詳聞各站民人之言則將有因此流散之慮仰奏還寢而此事之乍行旋罷亦已屢矣請今姑置之敎曰前海伯各陳所見邁修曰臣之意亦以爲只送乾價不爲出站如關西已例則爲便故嘗與諸守令爛商而未及歸一矣泰永曰臣亦嘗以此事論報備局而未得許題若送以乾價不爲出站一如關西沿路則可除海邑積弊矣秉模曰前道臣之言雖如此臣意則恐不如置之矣從之又啓言其一本道各邑位田打量之意申飭道臣俾卽擧行事也驛位田之打量在驛民非不爲惠而道內旣多災邑恐不無擾民之端請今姑置之從之
정조 21년 · 강
命嶺南湖南海西災邑舊還竝置之京畿廣州江華關西北關以近年條收捧水原特爲勿論北關戊戌條六十石蕩減
정조 21년 · 목
右議政李秉模啓言諸道舊還今當分排而今年年事未得均登嶺南湖南旣奉筵敎海西亦多災邑竝置之昨年故相以先從最久條收捧之意有所筵稟此固守經之論而揆以民情終多難便今年則依近例自近年條溯以上之京畿水原廣州江界甲寅條關西自丙辰至壬子條北關自甲寅至戊申條湖西則乙卯二千五百餘石及甲寅條限萬石合十六萬餘石分定而沒數收捧之年條則民人所見處卽焚其簿永絕吏奸洞除民弊仍以爲例事請分付各該道臣從之敎以水原則見石數謄入者甲寅舊還至於三千石矣今年則水原舊還特爲勿論因此思之北關有戊戌年條六十石載錄者此則蕩減事分付
정조 21년 · 강
命各邑分養馬喂養各穀依京司會減
정조 21년 · 목
司僕一提調李秉模啓言京畿湖西外分養馬今姑權撤而各邑喂養各穀之每年會減者自各其邑依前報京司會減仍自本寺方從便區處然後可無日後掣礙之端且爲目下拮據之資請以此分付各該道亦令戶惠廳知悉從之
정조 21년 · 강
命嶺南儲置不足之數以常賑耗條依前取用
정조 21년 · 목
宣惠廳堂上鄭民始啓言奉朝賀李命植爲本廳堂上以各衙門之不得取用常賑穀事陳疏自備局覆啓許施常賑穀之漸縮誠甚可悶重臣之論果爲得當而第有掣礙之端嶺南大同米除出上下納則餘在儲置者多不過六七千石而一年應下儲置則每爲一萬五六千石年年以常賑耗條萬石取用矣自昨年定式之後他無推移之道以該道所在均廳米及軍作米取用均廳句管比賑穀非但事體較重原穀數旣不多耗條未滿萬石故幷與原穀而取用若過四五年則兩穀將盡用無餘矣此不可無變通之道他衙門則雖嚴防其取用而嶺南儲置不足之數不可不以常賑耗條依前取用故仰達矣敎曰大臣之音何如右議政李秉模曰此則恐不可不用常賑穀矣從之
정조 21년 · 강
命典牲署祭享所用黑牛以二十首留養著爲式
정조 21년 · 목
宣惠廳堂上鄭民始啓言典牲署祭享所用黑牛卜定於濟州分養於湖西而以如干首留養該署以備祭享之需在前則留養之數多不過十首內外矣近來留養之數漸次增加今則爲三十五六首蓋留養元無定數喂養草價該署報于戶曹自戶曹轉報本廳本無恒式故貢人輩利其貢價之增數符同員役夤緣加數至於此多一首之一年草價幾爲四十石則數十首增出之草價數甚夥然非但經用之浪費爲可悶莫重祭享之需初無定數一任下輩之加減事體極爲未安不可不釐正五享之間爲三朔而春秋則所用各八首夏冬則所用各五首今若以二十首爲留養恒定之數過祭享後湖西分養者卽爲取來充數則恒留之數幾爲三倍推移取用必無不足之慮且三朔喂養則肥腯充實亦必無不合用之理以此定式之意往復該署提調則亦以定數爲好而只以變通持難矣事關祀典下詢大臣處之敎曰大臣之意何如右議政李秉模曰惠堂所奏旣有所據臣亦無異見矣從之
정조 21년 · 강
命式年帳籍獻民數及帳册都錄同時入啓仍飭度支京兆藏置之節
정조 21년 · 목
漢城判尹趙心泰啓言本府所在帳册修正其各式年入庫都錄以入之意伏奉下敎今方擧行而曝晒考準修正都錄之際自費日字成命之下以致稽滯不勝惶恐而今因言端又有仰稟而定式者蓋式年獻民數卽有國大政此後則京以五部外以八路帳册畢磨勘後諸堂開坐入庫而獻民數册修正時帳册入庫都錄一體入啓之意請著爲式從之敎以版籍藏置事面之重大甚於式年籍法則典守之方前此極其疏忽此由於我國僻在偏邦固陋莫甚兼以俗習之痼弊在於官員不爲官員之事只諉於下屬莫重版籍藏置不以其道此後卿府與度支所以藏置版籍之道稍存嚴重之體貌無爲隣國之所笑
정조 21년 · 강
命營邑穀簿中事關總廳城餉者更勿煩請毀劃仍飭城餉分授各邑開倉時該守令領率限內畢納
정조 21년 · 목
總戎使趙心泰啓言甲寅年間本廳餉穀一切釐正革其部保之散給專屬各邑而分授啓下條件法意甚重而今番幸行時富平仁川兩邑守令以甲寅新分授穀物仰請還收者雖違於節目辭意特許減給恩澤曠絕成命之下不敢率爾煩達而第伏念甲寅釐正時穀簿與支放較量而排比若撓改則糴政之紊亂支放之緯繣誠非細故從今以後無論道臣守令事關城餉者無得容易毀畵之意請更申事目嚴立科條從之又啓言時已滌場行將捧糴矣城餉分授各邑後以受以納守令之必爲領率以去者蓋出於重其餉益其民之意而近年則開倉時初次領納其後則只留監色循例催科之故監色輩從中捧錢恣意謀利米品之麤糲石子之疏漏已無可言取色和水之奸弊無所不有半年儲峙紅腐居多揆以糴政誠極未安此後則無論某邑酌量所授多寡分排運納次數必於十月內山路凍冰之前限三四運沒數畢納則非但城餉之完實民情亦將便之以此出擧條行會各邑嚴立科條而如是之後又或有不爲領納之弊則還上卽加退却守令草記論勘恐合事宜故仰達矣從之敎以旣有城餉則守令領民然後俱益於公私定式之下焉敢取便乎此後各別嚴飭
정조 21년 · 강
掌令許鍒陳啓三條弊瘼賜批
정조 21년 · 목
鍒啓言高陽至殘之邑長湍坡州亦不可謂巨邑而開城留守種種往來之際不能無廚傳之弊爲留守者預慮此弊各別申飭雖簡其從人薄其供饋而猶不能無弊請令開城留守依他道伯例定式往來以捄三邑之弊敎以大臣之意亦云難便不允又啓言民之可矜者莫甚於驛卒而其中尤甚者畿驛也畿驛之弊專由於馬政之浩繁馬政之弊近由於添價之給否在前三道入去錢屬於察訪時隨馬故失添給價錢以補驛弊矣屬之中營後馬雖故失尋常看過不卽添給價錢由是驛弊層生請革罷京畿中軍之職還付入去錢於察訪以捄殘驛之痼瘼敎以令廟堂問于該道指一回啓又啓言式年監試時照訖雖嚴不能無變名疊講者請自今京儒則自館學先期錄名鄕儒則自該邑亦爲錄名成册移送于照訖所以爲憑考則庶無疊講犯科之習敎以令該曹指一回啓
정조 21년 · 강
命當該注書金履永事過後拿處
정조 21년 · 목
履永以右位取便次對時不爲入侍也
정조 21년 · 목
敎曰內閣番次苟簡檢校待敎沈象奎時帶館職許遞
정조 21년 · 강
命抱川縣竄配罪人趙宗鉉金文淳分揀
정조 21년 · 목
因到配狀啓敎以飭已行矣分揀事回諭
정조 21년 · 목
善亨以年限已過且資級有妨公格陳疏乞遞下該曹稟處該曹啓言善亨似當許遞而宰臣遞仍不敢擅便請上裁敎以許遞
정조 21년 · 강
遞承旨崔▣李秀夏以李邦榮兪彥備趙武範爲承旨幷前望也
정조 21년 · 목
敎曰在外右承旨左副承旨許遞前望單子入之待下批牌招推移入直○▣秀夏等在外
정조 21년 · 강
遞承旨兪彥脩趙武範李邦榮以金翊休姜游申光祐代之竝前望也
정조 21년 · 목
彥脩武範等違召政院捧傳旨敎以與未肅拜承旨竝許遞前望單子入之待下批牌招察任○邦榮未肅拜也
정조 21년 · 강
遞校理韓致應修撰趙德潤洪樂游
정조 21년 · 목
致應等違召政院依例捧傳旨竝敎以許遞
정조 21년 · 강
罷大司諫尹長烈司諫崔烜掌令尹寅基持平朴載德洪時溥吏曹參議李勉兢職
정조 21년 · 목
以申禹相爲執義宋翼孝朴吉源爲校理韓光植爲修撰成鼎鎭爲大司諫鄭景祚爲司諫申若樞爲掌令李垿鄭魯榮爲持平
정조 21년 · 강
命新除五衛將中筋力可强人謝恩後減下在外及年老難强者草記減下
정조 21년 · 목
敎曰在京五衛將新除人中在京而筋力可强者使之明日謝恩後減下在外及老難强者草記減下事分付兵批
정조 21년 · 강
敍前亞尹鄭東愼尹弘烈尹弼秉
정조 21년 · 목
兵曹啓言前判尹趙宗鉉自吏曹送西矣資級係是輔國當初知中樞而時無見窠依例作闕下批之意敢啓敎以謬例與否姑無論只以重籍政之意嚴勘而法已伸矣判堂旣分揀亞尹亦爲給牒敍用
정조 21년 · 목
兵曹啓言今日政五衛將望中白尙絢之尙字誤以光字書入不勝惶恐而原望筒付標以入之意敢啓敎以不請待罪只稱惶恐事體未安卿則推考
정조 21년 · 강
獻納丁志元疏陳關防軍制變通之方賜批仍令廟堂稟處
정조 21년 · 목
疏略曰臣待罪北邑時月日旣久見聞頗詳一路關防虛實及道里形便略有商度敢此附陳伏惟聖明裁擇焉有國所重甲兵也關防也而我國甲兵以北爲强我國關防以北爲固而北路中六鎭與三甲只限衣帶一水最當要衝之初地然語甲兵則一卒無長在以捍衛者語關防則空地有間路之捷近者國家所以爲日後之慮者何如是疏略也北之十州最恃爲重者卽親騎衛千人而大邑百餘小邑五十散在南北相距千里之地脫有緩急時日之間顧何能星奔飆馳一齊赴期於行陣兩營之間乎然則所謂親騎衛難保其得力於不時之用也他餘軍伍之疲弊甚於三南武學之殘劣殆不成樣無論十州與三甲朝夕直守於官府者不過若千吏隸數箇將校而已萬一有忽溫之豕突湯介之蜂至白書空城橫行憑陵憑堞捍禦者誰也列隊拒敵者誰耶臣聞白山之下有曰天坪卽古所謂大漠也東連甲山之虛項北接茂山之長坡南通寶多之緩項緩項嶺下乃爲甘坪甘坪之東南卽排星浦而長坡茂山之空地也緩項甘坪乃吉州甲山間空地也排星浦乃北靑咸興間空地也長坡抵甘坪僅百有餘里大抵天坪之去寧塔烏喇俱不滿四五日程而與船城艾源雞犬相聞長坡天坪亦咫尺相接之地自排星爲始往往有人家而一線間路直亘安邊旣甚捷近又非險阨彼若發於寧塔休於天坪人齎數升之糇馬用三日之力可以徑擣安邊安邊以北雖有態羆之士金湯之固何補於勝敗之數乎捷路之有無鎭邑之虛實彼若昧昧則可謂姑息之幸而開市往來之際賈胡與通使輩尋常酬酢無所不至邑鎭虛實如悉其家間道路遠近若指諸掌上者倘或有之則豈非大可懼大可慮者乎雖在平常無事之時其爲陰雨之備不容小忽臣以爲宜令北關十州及三甲長津各設附騎衛十番而番置一將又以別將一人都統十番排日輪直而春秋都試射放出身冬夏大政久勤錄用則科官絕貴之地功名健羡之輩其必裂裳縛袴欣然促裝敏於從令一令之下旬月之間十有三州辦置一萬三千之精兵銳卒雖有他日不虞之慮登城足以禦衝犯對陣可以張聲勢也今日北邊制兵之要似必無過於此而若其間路遮絕之要則設防長坡在所不已一過長坡不由甘坪則他無徑路又歷甘坪直走排星達於安邊則甘坪排星亦不可不設防也以此三處竝設鎭堡而稍費數年之功築以堅城附近各邑移屬公賤換定土兵募民耕種蠲賦十年則無土之民聞風四集靡室之徒如水竝湊未過二四年儼成巨鎭烽燧相接斥堠相連則茫茫大漠一瞩十里之地望塵而知多少辨色而知遠近隨變報警殆如應響眞所謂彼已上馬我已控弦者也今日北邊守阨之要亦必不外於此也人或謂廢四郡募民居接之令新下若又更興長坡之役則一時竝擧恐不無礙掣之端而臣以爲厚州等四郡固有土田之饒蔘貂之利而若其爲一路關防遮截間道闖窺之憂則惟此長坡等數處最緊且要兼據四郡之利重爲一路之防此尤不可等閑抛置以貽日後之慮也臣聞蜂蠆之螫負其毒也戰士之勇利其器也戰士而無利器則又何足恃也夫戎器中射疏及遠者莫如弓矢鳥銃而皆不過百步之限也惟連弩之法隨弓强硬能過三四百步矢之所觸堅無不碎强無不破歷觀前史以伏弩連弩而勝者指不勝摟而至我東新羅時金庾信亦以連弩之法破高麗十萬之衆則我東亦有此法而今亦行矣臣未知其製樣之何如而槪聞一機十矢之法引繩發機之妙有可反隅者蓋此法無論水陸俱爲制敵之長技而最利於守城今聞製造之法在於南漢軍庫中而所造之費極其省約又況鄕兵及雜色老羸平日不知操弓者一朝驅之於矢石之下將焉用哉此法一行則其所儲之弓箭量其强弱輕重載弩而射之則固無工拙勇㥘之殊而人人得爲精兵矣臣謂宜命有司多告連弩之法措置於南北有城池要害之處時時鍊習則豈不爲緩急之用制勝之效耶近年輒因荐歉京外操鍊竝爲停止者己至多年所謂束伍軍兵不知戰陳之爲何事軍裝兵器一無所儲每當聚閱之時互相轉借於隣邑以過點爲事此非所以預備不虞恒若對敲之意也師律解弛疏忽莫甚臣以爲若値歉停操官門聚點之時則該帥臣劃一知委於各邑鎭營同日擧行俾絕轉借之弊則不過三四行後必無戎裝服色未備之患矣凡此數條雖若非當今急務而桑土之備不可以無事而少緩伏願聖明留神採擇焉批以疏辭皆實用許令廟堂稟處
정조 21년 · 강
命韓師鎭禁錮三年李萬榮付過放送
정조 21년 · 목
義禁府啓言時囚罪人韓師鎭刑配禁錮事命下矣韓師鎭嚴刑一次後興陽縣勿限年定配依例押送而禁錮年限以幾年磨鍊乎敎以禁錮以三年爲限又啓言時囚罪人李萬榮考律勘放事命下矣李萬榮功減一等杖九十收贖奪告身四等放送敎以無異申令之前亦與掘檢稍間此時守令數遞可悶爲先付過放送使之當日還官如是爲民邑仍任之後治績一毫放過卽令道臣狀聞勘罪事行會
정조 21년 · 강
命各陵園墓所有頉處從便修改
정조 21년 · 목
禮曹啓言京畿監司李在學各陵園墓所奉番執頉啓目啓下矣各陵園墓奉番執頉物種令各該司急速磨鍊依前例分送光陵丁字閣殿內正間椂間仰粉土處處剝落恭陵丁字閣殿內御床上紫的褥內拱破傷長陵丁字閣殿內御床上彩花紋席破傷來頭節享兼告修改各陵陵上石物傾側動退處旣是興前無異姑觀前頭奉審更爲稟處當爲從便修改處則分付各陵園墓官請使之依前例兼監役趁卽擧行允之
정조 21년 · 강
南兵使曺允精以東堂武科初試榜目馳啓
정조 21년 · 목
居首親騎衛朴膺祿木箭一矢三百十步二矢二百九十步三矢二百六十步鐵箭一矢一百三十步二矢一百二十五步三矢一百二十一步片箭邊一中
정조 21년 · 강
命京畿都試居首人依例直赴
정조 21년 · 목
兵曹啓言觀此京畿監司李在學啓本則本道選武軍官今丁巳條都試時閑良金振赫居首閑良黃世耇之次令該曹稟處今此居首金振赫似當依法典直赴殿試之次黃世耇亦當直赴會試而係干恩典請上裁從之
정조 21년 · 강
命水原都試居首人依例邊將除授
정조 21년 · 목
兵曹啓言觀此水原留守徐有隣狀啓則本營今秋等都試時左列親軍衛嘉善金允台居首而允台甲寅秋等都試居首今番又爲居首係是再次居首令該曹稟處矣取考節目則再次居首者無論嘉善堂上邊將除授矣今此嘉善全允台依節目邊將除授而係干恩賞請上裁從之
정조 21년 · 강
命北關都試居首人依例直赴
정조 21년 · 목
兵曹啓言觀此北兵使鄭觀采狀啓則本營屬富寧以南四邑親騎衛及馬兵今丁巳條都試時閑良張翼軫居首閑良張漢標夏等柳葉箭沒技閑良金興三冬等柳葉箭沒技閑良朴有三秋等騎蒭沒技馬兵閑良許泰昇居首閑良李夏任之次令該曹考律稟處矣今此親騎衛居首閑良張翼軫沒技閑良張漢標金興三朴有三馬兵居首閑良許泰昇似當依法典直赴殿試之次閑良李夏任亦當直赴會試而係干恩典請上裁從之
정조 21년 · 강
元子行講學于集福軒外軒小學第五卷畢秩諭善以下施賞有差
정조 21년 · 목
諭善尹得孚入見如儀內閣提學鄭民始原任直提學徐龍輔直提學李晩秀檢校直閣金勉柱原任直閣南公轍檢校待敎沈象奎原任待敎李存秀隨入講說見講學廳日記○講學廳啓言元子宮進講小學今日畢秩第五卷仍爲溫繹繼講册子待議定進講○敎曰諭善尹得孚遵用南奉朝賀之例則今番小學畢講後當爲加資而此亦或涉於張大欲待來頭爲之內下豹皮一令賜給掖庭署司鑰以下講學廳書吏使令等令該曹米布題給閣臣中李晩秀南公轍皆以乃父之子講席連爲輪進亦可謂稀貴內下鹿皮各一令賜給○講學廳別單左諭善尹得孚內下豹皮一令直提學李晩秀原任直閣南公轍各內下鹿皮一令司卷洪五成玄烒領籤李興潤尹得寧各內下帿弓一張司鑰李孝得趙順得各木二疋米五斗陪吏禹範瑞等八人各木一疋米二斗書吏劉相祐等三人各木二疋米五斗使令申光善等二名各木一疋軍士銀孫等三名各米三斗○敎以小學每卷賞格領來戶曹郞廳尹光心外職陞敍領來書吏及下人等分等施賞物種所管貢人舊遺在中二百石蕩減以示識喜之意
정조 21년 · 강
遣史官傳諭于領府事洪樂性仍命度支傳致食物衣資
정조 21년 · 목
敎曰上相八耋古豈有哉今日卽卿晬日且欣且貴玆遣史官存問起居仍令度支傳致米肉衣資竝須知悉事遣史官傳諭于洪領府事而米肉衣資領去戶郞一體存問草記事分付○戶曹啓言領府事洪樂性家米五石太二石猪肉五斤衣資綿紬五疋木綿七疋考例輸送仍令本曹郞官存問
정조 21년 · 강
召見諭善尹得孚戶曹判書金華鎭及來待諸臣于便殿一提學鄭民始原任直提學徐龍輔直提學李晩秀檢校直閣金勉柱原任直閣南公轍金祖淳檢校待敎沈象奎原任待敎李存秀行護軍李集斗韓晩裕抄啓文臣曺錫中黃基天
정조 21년 · 목
民始曰講筵初開睿學日將一部小學於焉已畢群情歡忭難以言語形容矣予謂得孚曰繼講册子宜卽議定而大學無或太早耶得孚曰向筵亦以此奏達而大學是古人十五而入者也睿學今雖夙詣而大學則似或稍早矣予曰然則當以何册繼講乎得孚曰向已書問於師傅當待其回報仰達矣予謂華鎭曰元子畢講而自慈宮略備小饌聞卿等入來仍爲召接矣華鎭曰臣等之獲參寔是分外之榮而歡忭之忱有不自勝矣
정조 21년 · 강
命關西災實分等及被災面里還上代捧義州還上仍停竝依狀請施行
정조 21년 · 목
備邊司啓言卽見平安監司朴宗甲災實分等狀啓則平壤等二十八邑置之稍實陽德等十四邑置之之次尤甚名色不爲擧論後錄諸條竝請令廟堂稟旨分付矣其一無論稍實之次區別被災面里所受當年還上以相當穀準折代捧待明秋還作本色事也其一義州雖曰稍實而昨年經水之民瘡痍未復今若竝督新舊還則恐有渙散之慮昨年被災民所停還上今姑仍停事也其一推奴懲債限明年防塞事也請分等依狀請施行稍實邑被災面里相當穀代捧事本道代捧已成謬例以致大米之漸縮此已可悶而稍實邑尤甚面里之代捧其例絕罕無難仰請不可無警該道臣推考之次邑尤甚面里以相當穀限五分一準折代捧待明秋還作本色義州昨年被災民所停還上仍停事如是稍豐之年煩請更停極爲未安而旣已登徹姑爲依施推奴徵債限明秋防塞事一體許施允之敎以關西代捧不可以代捧言看作恒例無關於狀請與否大米姑無論小米亦然則民情自民情民弊自民弊揆以國綱寧有如許法典乎初欲許施於防啓之草記矣更思亦不必然與之次邑付之道臣從民願量宜代捧事分付
정조 21년 · 강
分揀注書金履永拿處
정조 21년 · 목
因拿處傳旨敎以姑爲分揀
정조 21년 · 강
遞承旨金翊休申光祜以尹弘烈李枰代之竝前望也又遞以尹致性李泰永代之竝前望也
정조 21년 · 목
敎曰在外承旨許遞前望單子入之待下批牌招察任○弘烈違召敎以與右副許遞前望單子入之待下批牌招推移入直
정조 21년 · 강
承旨姜游陳疏援例乞遞賜批
정조 21년 · 목
批以疏辭下該曹稟處○吏曹啓言觀此行左承旨姜游上疏則以爲臣之年齒今已七十有六不但年格之有拘雖以院規言之資是嘉義座次有礙於知申不可仍冒亟遞臣見職云矣年滿七十則例不得擬除承旨且資級之妨於座次者不得行公則姜游所帶左承旨之任似當許遞請上裁從之
정조 21년 · 강
承旨睦萬中陳疏援例乞遞賜批許之
정조 21년 · 강
命武臣朔試射居首人武兼黃閏銓詳考定式草記論賞鐵箭遠射人訓鍊主簿金啓默陞敍
정조 21년 · 목
今九月十九日慕華館都總府郞廳中樞府郞廳訓鍊院實官內乘宣傳官武臣兼宣傳官部將兩營從事官等朔試射時柳葉箭八巡片箭一巡鐵箭一百步騎蒭一次入格別單武臣兼宣傳官黃閏銓柳葉箭十六中居首訓鍊院主簿金啓默鐵箭一矢一百八十五步二矢二百五步三矢二百三步○兵曹啓言各廳堂下武臣朔試射時都總都事田佐顯中樞都事李景佐訓鍊主簿崔翼俱未滿四中武臣兼宣傳官金時顯八月朔退試時未滿四中各決棍十度訓鍊參軍洪重起無分依定式汰去訓鍊主簿金啓默只以鐵箭試取○敎曰武兼黃閏銓連爲居首可知其善射陞敍調用而堂上朔試射連三次居首加資堂下亦豈不然詳考申明定式後草記陞敍陞資間論賞俾有有賞有罰懲勸竝行之實效朔射亦國射何渠不若行首監試之宣傳官廳射會乎○以鐵箭入格別單敎以鐵箭之二百五步古豈有哉旣有邊將承傳除拜前爲先陞敍
정조 21년 · 강
命兵曹坐起處所此後復舊例設行于訓鍊院
정조 21년 · 목
該曹以慕華館禁軍戎器點考設行啓敎以兵曹坐起訓鍊院卽無異於該衙門則近來必爲於慕華館亦出於不師古之一端今番則雖已啓下此後則復舊例
정조 21년 · 목
以吾語子遊爲賦題敎曰同副承旨與弘文提學持此御題偕往泮宮試取以來
정조 21년 · 목
諭善尹得孚入見如儀內閣直提學李晚秀隨入講說見講學廳日記○講學廳啓言元子宮小學第四卷今日畢講第五卷仍爲繼講
정조 21년 · 목
禮曹啓言今九月二十二日大殿誕日陳賀國忌齋戒相値事當退行而自前如此之時有啓稟後擧行之例矣請今番誕日陳賀以二十四日退行磨鍊節目敎以權停
정조 21년 · 강
重推監試初試一所試官魚用謙
정조 21년 · 목
承旨李肇源啓言大小科入格一等試券之入啓者書等例皆楷正所以嚴事體也而今見監試初試一所初終場一等試券則書等皆潦率橫斜有欠愼重之意誠極未安請當該上試官從重推考原試券書等者使之更爲釐正從之
정조 21년 · 강
遞漢城判尹尹師國
정조 21년 · 목
因該府坐不坐單子敎以呈辭判尹許遞
정조 21년 · 강
命師傅宋煥箕處食物更令地方官齎傳
정조 21년 · 목
忠淸監司韓用和狀啓以爲行大護軍宋煥箕祿俸代米肉輸送之意行會於地方官懷德縣監許默處矣該縣監牒呈內縣監躬往輸傳則以爲區區微分旣辭常祿今於代給米肉之典有不敢冒受云故不得輸納敎以安心領受事更令地方官傳諭後齎傳事回諭
정조 21년 · 강
召見戶曹判書金華鎭于便殿
정조 21년 · 목
予謂華鎭曰元子侍坐在卿初覿仰瞻可也華鎭曰今日始得仰覩嶷嶷之儀況又講學日就臣以畢講賞典之待令歡欣慶忭之忱不可以言語形容其萬一矣予謂承旨李晚秀曰第五卷亦從速畢講之意言于諭善可也華鎭曰五卷畢講之後賞格將與他自別矣予曰取考前例如予畢講時可也
정조 21년 · 강
科次菊製試券于便殿
정조 21년 · 목
敎以收券當夥然試官則館閣提學入直閣臣玉堂外泮長及仕進新舊抄啓文臣入直兵曹郞廳加差○承旨金達淳啓言臣與弘文提學閔鍾顯偕往泮宮儒生試取收券二千五百三十一張捧入敎以科次入侍科次訖敎曰九日製居首幼學沈潗直赴會試之次幼學兪衡柱曹錫正生員趙萬大幼學李馝進士李容羽幼學洪起燮鄭昡黃協商崔錫東金夢亮李東燮李翊周進士朴時源生員柳奭佐幼學李若洙各給二分次上儒生等各紙一卷賜給仍命入格儒生明日來待○收券京一千二百八十張三下三人次上二人華城府四十九張三下一人次上一人開城府十張三下一人江華府九張三下一人次上一人廣州府五十四張三下一人次上一人京畿四百四十一張三下一人次上二人江原道五十張三下一人次上一人黃海道一百二十四張三下一人次上一人平安道一百三十五張三下一人次上一人忠淸道二百六十三張三下一人次上二人全羅道四十八張三下一人次上一人慶尙道五十八張三下二人次上一人咸鏡道十張三下一人次上一人
정조 21년 · 강
忠淸監司韓用和以右道監試初試榜目馳啓
정조 21년 · 목
初場賦三下居首魚在濂詩三中居首尹惠基終場疑次上居首尹讓基義次上居首尹弘鎭
정조 21년 · 강
慶尙監司李亨元以左道監試初試榜目馳啓
정조 21년 · 목
初場賦三中居首曹鱗詩三上居首李獻淳終場疑三下居首金樂敎義三下居首邊始發
정조 21년 · 강
召見藥院提調李時秀諸承旨及上護軍李柱國于誠正閣
정조 21년 · 목
藥院日次請診承旨持公事也○柱國掃墳後入來肅單敎以留待持公事入侍時同爲入侍○予謂柱國曰往來之際筋力無損乎可謂矍鑠矣仍敎曰與卿同庚而在崇班者幾人柱國曰左相及奉朝賀李命植是也予曰其中子孫之多無如卿之福力曾玄爲幾柱國曰曾孫五人玄孫一人予曰不但福力之寡儔將臣中如卿之相貌者亦無之蓋人才隨時而降也柱國曰臣不才倖會致位至此者莫非聖恩而才固不借於異代矣一代之才足了一代之事此後將臣豈無其人
정조 21년 · 강
以李集斗李晩秀爲承旨竝前望也
정조 21년 · 목
該廳啓曰去夜二更一點祗謁景慕宮宮門外守直捕校捕卒等摘奸時右邊捕校初不來待莫重守直之地以致闕額者事未前有常時不能檢飭之失在所難免請當該捕盜大將從重推考敎以宮門豈有捕校守直之例乎草記還給
정조 21년 · 강
命時囚鄭殷祥放送金近淳公罪勘放
정조 21년 · 목
京畿監司李在學狀啓以爲加平郡守鄭殷祥前光陽縣監韓師鎭臺疏所論諸條詳査狀聞事命下矣楊州牧使吳鼎源別定査官馳到該郡先爲査實應問各人等仍令捉來臣營嚴加刑訊親執盤問以各人所供見之刑具事則昨冬宣傳官摘奸之行在於本倅捧糴外倉之日如幾密通其勢末由且摘奸之行旣秘且急則本倅雖在京亦何以預如而先通乎旣無先通之事則斷枷易笞恐非可論乘轎事則昨冬本倅之因公故赴隣邑也適値病重之時萬無跨馬之勢乃以女轎掩帳而行其先其後更無乘轎之事病時旣異於常時女轎非比於男轎則恐不可以濫乘男轎者一例論之奴婢事則一口童婢果爲買得於韓師鎭處而追聞來歷旋爲還退以邑倅而買取他人之婢者論以事面雖未穩當而一口之旣買旋退可如其初未覺得之狀則共犯一款實無可疑之跡至於吏逋事則該吏所逋在於新舊官交遞之際及其反閱始爲現發各穀欠縮合爲三百三十餘石而四十餘石以渠所掌之加數穀移報其餘則鱗次收捧於該吏處該吏當納穀中稷六十餘石富戶中覓貿而每石只給五錢又或托契物而求乞於隣近民人處不無民怨自官有所廉探捉入該吏除汰首吏之任又爲嚴刑後更勿與受之意傳令於民間則爲嬖吏分徵之說亦不襯似而公穀偸弄其數夥然累朔之後始爲發覺難免不察之失且該吏之持輕價而貿富戶之穀托契物而乞隣里之錢民有怨言官亦及聞則其所作弊可以推如該郡守鄭殷祥不能察飭之罪令該府拿處韓師鎭勤買良民事則分付査官各別詳覈仍令招聚其自南來者諭以刷還之聖批使之一一自現列錄成册而其中可問者一二人及師鎭奴子仍令率來詳細査問又以成册考準則其所買取者男爲十口女爲十六口皆是年幼未成人者而各人之父母隨來者及以乳母隨來者又爲十三口合而計之則男女老幼爲三十九口而男三口則已爲逃走其餘則或率畜於家中或散居於籬下而皆以四五兩錢買取良人作爲奴婢只其中三名以私賤轉買而昨年正月以後次次率來身爲字牧之官荒歲飢民不思救濟分給輕價買作已僕使彼四十口男女來此千餘里程途景色可矜擧措極駭自賣其身者買賣同罪自有法典所載則雖一口猶不敢犯禁況其數之至於此多乎法綱所關萬萬駭痛謹依批旨內辭意光陽等邑民人則竝爲還送本土計料前光陽縣監韓師鎭冒犯法禁之罪令該府拿處○義禁府啓言今以道査觀之臺疏所論諸條中斷枷易笞事則外倉捧糴日子分明知機先通非所可論乘轎事則女轎駕牛因病馱歸勢不獲已則有難直歸之於犯禁韓師鎭處買婢事則始雖和買旣知其來歷之不明旋卽還退則不可謂與師鎭共犯吏逋分徵事則傳令禁斷自成公案旣施嚴刑又汰吏房則爲嬖吏徵民之說亦不襯似諸條雖皆落空而至於該吏六十石皮稷之廉價貿取於富戶雖卽禁斷不早覺察難免不飭之失揆以法意誠極可駭以此照律韓師鎭則査啓論列與囚供無甚異同而旣因判付已爲刑配請置之允之敎以鄭殷祥則臺疏三件幾皆脫空其中徵逋事嬖吏云云査啓亦歸之爽實到今別無更覈之端放送使之今日內還官又啓言全羅道京試官金近淳原情以爲科試榜目之開錄於啓本以備乙覽者法意何如而今此左右道東堂生之合試一處係是新頒事目且備局關辭有御覽榜目分道修正上送該曹之語故未免常格之全昧錯認新式之卽然有此成册上送之擧事屬無前罪犯違制此莫非渠蒙騃蔑識之致云泛稱遲晩所當請刑而曾經侍從請議處允之又啓言金近淳職在掌試之任不有常例入格之人初不開錄於啓本至有還下送之擧揆以法意殊極可駭請以此照律敎以廟堂關辭之做錯非渠之罪當該發關之有司堂上從重推考此囚則以公罪區別功議勘放又啓言金近淳杖六十以公罪收贖而功減一等笞五十公罪收贖放送允之
정조 21년 · 강
慶尙左兵使李殷福以武科東堂初試榜目馳啓
정조 21년 · 목
居首閑良李志淵木箭一矢二百八十七步二矢二百八十步三矢三百九步鐵箭一矢一百十九步二矢一百二十四步三矢一百三十步
정조 21년 · 강
忠淸監司韓用和以昨年應資老人抄報時洪州前僉知權重彥遺漏委折査啓
정조 21년 · 목
該監司狀啓以爲洪州前僉知權重彥年前推恩時見漏委折査問狀聞事命下矣星火査問於該邑矣洪州牧使金履鎬牒呈內昨年推恩老人抄報時權重彥之不報營門一款嚴査於其時色吏及面任處則渠等俱以未詳格例之致只知僉知之爲軍銜而不知僉樞之爲實職落漏不報果爲的實云矣今此權重彥旣經實職則果是昨年歲首應資之人而公然落漏致有此呼籲行査之命該邑擧行萬萬稽忽故其時色吏及面任等分付該邑各別科治而該州前牧使柳誼亦難免不察之罪令攸司稟處○義禁府啓言洪州前牧使柳誼今方待命合手囚敎以放送
정조 21년 · 강
飭西北邊邑襦衣頒給時道帥臣擧行不勤之弊
정조 21년 · 목
備邊司啓言北道先運襦衣作本三十七同零去核木花二千一百三十七斤零照數捧上尺量稱量後仍爲監封逢授於齎去禁軍處沿路輸運及本道頒給時各別着念擧行俾無尺寸斤兩從中閪失之弊事別爲措辭發關嚴飭敎以各別嚴飭俾有實效而卿亦各別嚴飭監捧下送令久則必稍弛從當下送宣傳官潛行西北邊邑道帥臣察飭勤慢各別考察當有處分而昨年嚴飭何如而所謂兵裨名以摘奸弊多有之云欲觀今年擧行姑置之今年又或如前民未蒙實惠先自帥臣隨現卽其地方施以充軍之典以示信令之意事嚴飭
정조 21년 · 강
判府事金憙從縣道疏陳誕辰闕禮之罪賜批
정조 21년 · 목
批以久未見卿豈勝欲見卿之思明日閣班之未參何庸過辭卿若俟間上來則奚特閣班添一閣僚之爲幸望須副此至意仍命遣史官傳諭
정조 21년 · 강
吏曹判書宋煥箕從縣道陳疏辭職賜批
정조 21년 · 목
疏略曰臣之前後所叨已極踰分而今玆寵擢尤豈非夢寐所不到耶臣伏讀聖批以故事可述爲敎臣於此誠不勝惶愧欲死也臣之不肖無狀無往而非忝先而今於此職諉以先祖之所嘗承膺而晏然冒當則將作何許人耶至於世道之敎期待之諭亦豈料日月之明猶有此遺照耶臣之向來一出亶由區區延頸之忱而鄕里庸人無一可取之狀旣已聖鑑之所俯燭則批旨中所敎不幾近於强僬僥以扛九鼎責蚊蚋以負泰山乎伏乞亟許鐫改以安微分批以卿之辭巽何乃太過當大抵士之壯行本於幼學猶誠正而後修齊條理不可紊而其實無二致以是世道之責尙亦在於經幄之地況乎如卿林下讀書之士乎卿之出與不出惟求其適可之義而已豈必幡然於經筵之銜而邁邁於世道之責然後始可曰義所當然乎卿若參倚於此箇事理則予所以召之卿所以膺之非無所據卿須體此至意卽爲上來行公仍命連山下去史官傳諭
정조 21년 · 강
諭都承旨李誠輔斯速上來
정조 21년 · 목
敎曰疏批略宣予意明日候班承宣亦當備員斯速乘馹上來事更爲下諭于知申
정조 21년 · 강
遞應敎鄭萬始校理宋翼孝副校理高宅謙柳相祚修撰韓光植副修撰李晴尹永僖以鄭東榦爲應敎韓致應爲校理洪樂游金近淳爲副校理趙德潤洪秀晩爲修撰宋尙濂韓用鐸爲副修撰竝前望也
정조 21년 · 목
敎曰在外玉堂許遞與未差之代前望單子入之點下人中罷散人敍用
정조 21년 · 강
分揀忠勳府堂上李敬一朴宗珪
정조 21년 · 목
義禁府啓言前承旨金達淳原情以爲翰林肅單捧納事則苟使渠詳審於望單致愼於常例豈有此違式徑呈之擧次對筵說爽實事則次對翌日渠入罪中故注書草本未暇轉示渠亦不敢求見關係民事尤當審愼而全未點檢致有爽誤前罪後犯莫非渠昏謬妄率之罪云泛稱遲晩所當請刑而曾經侍從請議處允之又啓言金達淳職在出納之地不有常格徑捧肅單固已可駭次對筵話旣嚴且重關係民事尤當審愼而不能點檢有此爽誤致勤改下揆以事體萬萬駭然請以此照律敎以以公罪區別功議勘放後草記又啓言金達淳杖一百以公罪收贖而功減一等杖九十公罪收贖放送
정조 21년 · 강
召見領府事洪樂性時原任閣臣于便殿原任提學蔡濟恭原任直提學李秉模提學鄭民始沈煥之原任直提學徐浩修金載瓚徐龍輔鄭大容直提學李晩秀檢校直閣金勉柱原任直閣南公轍金祖淳李始源檢校待敎沈象奎李存秀原任待敎徐有榘
정조 21년 · 목
予曰領府事所進箋文使洪義榮奉入而領府事難於行禮使之親進於香案之前
정조 21년 · 목
予曰卿之行步一向不健而神采動作比諸昨年關東作行時頗勝矣俗離山來往不至爲疲而所下御製詩亦見之否鍾秀曰臣奉讀惶感不至所喩矣鍾秀曰臣逖違之餘適玆登筵願一瞻仰耿光矣予曰鬚髮白已三之二矣鍾秀曰天顏之豐盈一如前日矣
정조 21년 · 강
命兩南及湖西海西勘籍改軍案竝退以明年冬
정조 21년 · 목
敎曰筵中亦有下敎於判尹者大抵籍政之駭然莫甚於近來竝與藏弆而不守古法他尙何說因此思之適値式年而兩南民事當有別般闊狹之道勘籍退以明年冬而又因此思之軍案一也改都案亦爲退以明年冬湖西海西亦用此例事令廟堂分付各該道臣嶺南伯十七還營云而湖南伯姑無登聞者民事不可後時後時則實惠豈下究乎閏年之九月常年之十月也十月已過念後分等之啓尙杳然是豈民事不可緩之義竝以此意嚴飭兩南道臣
정조 21년 · 목
敎曰明日當由逌瞻門展拜該房知悉
정조 21년 · 강
召見來待諸臣于便殿華城留守徐有隣壯勇提調鄭民始壯勇大將金持默總戎使趙心泰
정조 21년 · 목
予謂有隣曰外使上來有所設施經紀而可稟處者乎有隣曰有如干條件刊錄以來者而蓋軍制之團束及生財等事矣予曰提調亦與之相議否民始曰臣於閤外與內使及前外使相議而此蓋大同田稅中三千結分捧米太者自本府以錢收捧戶曹惠廳所納米太則以常定價納錢則其所贏餘爲萬餘金歲取萬金亦不爲不多矣予曰軍制諸條則卿意如何民始曰臣旣未詳其本府民情不敢質言其可否矣心泰曰諸條所論揆以民情亦多有可行者而此皆先得生財之道然後當次第團束矣民始曰臣以爲財穀則猶是稟處可得之事而營府之急務莫先於規模紀律先立其大者然後節目可次第就緖矣予曰今已迫昏外使明日入來以畢其奏
정조 21년 · 목
水原留守徐有隣啓言水原處在安山龍仁振威始興果川之間則其在四面拱護之道只屬安山龍仁振威而不屬始興果川已非環繞協守之意總戎廳屬始興果川越水原而隸於南陽亦涉不便今若以始興果川屬之水原一作北城協守將一作通衢遊兵將若其軍總則南陽仍屬總廳而本邑束伍十哨陽川束伍一哨合爲十一哨又以南陽壯抄一哨充補與坡州長湍同爲十二哨守禦廳親牙兵卽大將親率而不爲入屬於城堞排立之列則多寡別無定數雖減五哨尙餘八哨且見今畿內軍丁加定五哨納米軍亦必難便直爲減數以來左右部所屬牙兵三哨把下二十餘名此則入於五營之衛者勢難闕伍以三田渡鎭軍官二百五十人鎭牙兵二哨之不入於城堞排立而只納身米者中分作牙兵把下軍屬之左右部收米則仍屬本鎭龍仁果川親牙兵旣已減來則不可獨置其屯屯田亦爲移屬而各屯所收各穀八哨牙兵收米竝以守禦廳每年移納本營錢中依此數劃給米穀作錢條使之來納本營則別無給代難便之端總廳屬安山始興壯抄二哨移來之代三營將各色標下輜重軍多寡不一若依京營門例量宜存減則可得二百五十四名以此移作壯抄二哨而仍令收米三斗則可無給代之事左部壯抄十三哨中一哨移付南陽二哨移付水原而三營標下之除出者當爲二哨則左部比右部減一哨若就各哨中或若干減數或軍需保中移錄以備十三哨似好竝以此分付守總兩營水原前屬龍仁等三邑協守軍爲十二哨今屬始興果川束伍五哨安山始興壯抄二哨龍仁等三邑守廳牙兵八哨合二十七哨足爲一營五司之軍此則自外營團束磨鍊定制施行何如從之又啓言始興果川旣已移屬外營總廳所在兩邑兵符左隻請令政院收取領下外營從之
정조 21년 · 목
水原留守徐有隣啓言內營鄕軍合操向伏承停止之命外營合操旣有備局行會當以十月內擇日擧行矣敎以外營合操一體停止
정조 21년 · 강
命城役所所餘材木付之外整理所
정조 21년 · 목
前水原留守趙心泰啓言城役所所餘材木今方修成册傳掌于新留守而以其實數付之外整理所後轉報內營以爲句管之地恐宜矣從之
정조 21년 · 강
命九月朔新舊選抄啓文臣親試及試射再明日爲之
정조 21년 · 강
有政吏曹參判徐邁修兵曹判書李祖源進
정조 21년 · 목
以申鳳朝爲兵曹參知李義綱爲刑曹參議李祖承爲同經筵蔡弘履爲副總管
정조 21년 · 강
刑曹參判申耆陳疏乞於未出疆之前往省先壠賜例批
정조 21년 · 강
申明堂下武臣朔試射居首論賞之式
정조 21년 · 목
兵曹啓言堂下武臣朔試射居首論賞詳考定式後草記事命下矣取考謄錄則二去甲子年因大臣陳達二十五矢賜馬二十六矢以上邊將除授連三次居首則別樣論賞事有所定奪而至於辛丑以後無論賜馬與邊將俱無可考文蹟矣臣意則自今爲始依舊例二十五矢居首者施以賜馬之典二十六矢以上居首者邊將除授以爲遵古規勸來後之道而連三次居首者則其在激勸宜有區別施賞之擧矣敎以依此草記爲之連三次居首者不必別作層節臨時草記稟旨以爲施賞之地
정조 21년 · 강
大司諫成鼎鎭疏陳母病乞遞仍陳時弊六條賜批
정조 21년 · 목
疏略曰臣之重入臺地已過十年之久矣三司懲討之請尙靳兪音例賜批旨迄無究竟之期人心何由而底定亂逆何自而懲畏乎伏願聖明亟允群請焉臣於今番監試試官事竊有所慨然者場屋百弊專由於早呈而早呈之弊由於掌試者之早取也惟我殿下深軫其弊特定呼呈之限申明取晩之法行之有漸將覩實效今秋大比之科二所被選之文則幾盡出於三百張之內其餘數千張殆不見收多士失望之歎已無可議而朝家信令之意顧安在哉大抵呼呈之法欲禁早呈之弊而呼呈之後只取其早不取其晩則爭先納券之弊固將自如矣此豈我殿下屢勤警飭之盛意也哉臣謂該所掌試之臣施以譴削之典斷不可已也至於陞庠之試限內設行之敎何等申嚴而比年以來依舊恬嬉和煦涼節一向虛送必於風饕雪虐之時汲汲設場多士受傷之弊無容更議且都下讀書之暇惟是深冬數朔而每當其時長在泮庠顧安有對卷之日乎伏願更加嚴飭陞庠畢試之限若過十月則泮長及敎授從重論勘以爲定式遵行之地焉學校享祀之典法意何如而近來列邑怠慢成習籩豆無序牲醪不潔擎跽陞降之節盥洗呼唱之儀錯雜淆亂殆不成樣莫非爲守令者不擇校儒之致也伏願申飭方伯使守土之臣必擇其文雅自修之士俾掌齋任每當典祀之時先期而躬自檢飭罷享而必親嘗餕一有怠忽大而論報小而施罰則州校享禮庶或有一新之美矣列邑軍額之有名無實已成痼弊勢家墓奴或至一村之多而全數頉役契坊村民雖有有室之富而初不徵額以至除番軍官之名願納校生之類莫非行賂圖免遊手閑居而其餘貧窮殘疾老弱之人苟充執殳之列簽額之乍充旋闕實由於是而設幸無闕緩急何所恃乎爲守令者非不深知其弊源而難於更張擧皆因循若自朝家一番嚴飭於方伯使守土之臣凡係名入於雜樣名色者一竝條列成册一送該司一置該邑以爲隨闕塡代之地則許多精兵可得於一朝之間伏願財度焉至於陞戶之軍其額最少其弊最多每一搜括闔境騷擾丁年赴番皓首還鄕其所種種逃躱亦是必至之勢也今若自京營抄出有跟着好身手人代充其額而其所資裝之費徵給於在鄕原軍及保人等處有若除番錢之例則都下閑民必多聞風而願赴外邑痼弊亦當從此而少紓伏願俯詢各營將臣以爲裁處之地批以監試二所試官事旣有朝令則焉敢違越取早乎依施陞庠事嚴飭使之嚴冬前畢試學校享祀執事校儒事軍額事道臣若着意嚴飭必有其效而先從黃白之弊欲於今秋駕過十邑拔例釐正之意面飭道伯邑宰者已有月矣然又付之申令更欲寬限逐邑別遣繡衣或宣傳官考察勤慢其中不謹守令無論侍從斷欲勘以師律以爲振肅頹綱之一助未知其間營邑擧行果如何也陞戶軍事其弊可勝言哉然而因循至今蓋出於重愼令廟堂第又講究好道理稟處而南邑尤甚處來式停抄與退限間亦令指一草記爾其勿辭救護
정조 21년 · 강
命金吾時囚柳肅之議處
정조 21년 · 목
義禁府啓言前漢城判官柳肅之原情以爲戶籍廳會同在於今年二月十六日渠除拜本府判官在於同月二十九日只遵節目董飭擧行乃於閏六月十九日移除比安縣監伊時收單尙遠書役未始而身爲色郞不能先期察飭之罪實無所逃云請刑推得情敎以除刑推議處
정조 21년 · 강
命古城鎭壯別軍官都試居首崔大赫加資
정조 21년 · 목
兵曹啓言觀此平安兵使任嵂啓本則壯勇營所管古城鎭壯別軍官都試時出身崔大赫居首令該曹考例稟處矣取考節目則居首出身加資今此崔大赫旣是出身似當依節目施以加資之典請上裁從之
정조 21년 · 목
具翼善冠袞龍袍乘輿出永淸門明政門弘化門入逌瞻門至宮門外降輿就版位展拜陞詣宮內奉審還入齋室
정조 21년 · 강
命兵曹判書李祖源推考當該入直堂郞拿處
정조 21년 · 강
召見大臣備堂于齋室